google/wiki40b huggingface dataset:
Ελευθερούπολη

Ιστορικά στοιχεία

Υπάρχουν ενδείξεις ότι η ευρύτερη περιοχή, όπου σήμερα βρίσκεται η κωμόπολη, ήταν κατοικημένη από την ύστερη νεολιθική εποχή και ίσως εδώ βρισκόταν η αρχαία πόλη Πέργαμος.  Από εδώ περνούσε η αρχαία Κάτω Οδός, από την οποία πέρασε ο Ξέρξης κατά την εκστρατεία του.  Κατά την παλαιοχριστιανική περίοδο, κτίσθηκε Βασιλική (6ος μ.Χ. αιώνας), η οποία βρέθηκε με πολλά παλαιοχριστιανικά θραύσματα αρχιτεκτονικών μελών στις ανασκαφές στο εσωτερικό του ναού του Αγίου Νικολάου.
Η παλιά ονομασία της Ελευθερούπολης ήταν Πράβι, από το λατινικό pro via ή para via, δηλαδή επάνω ή δίπλα στο δρόμο. Το 1530 είχε 215 χριστιανικά και 17 μουσουλμανικά νοικοκυριά . Από το τότε Πράβι πέρασε ο Κοσμάς ο Αιτωλός στην κατά τη Βόρεια Ελλάδα περιοδεία του. Με τη μορφή που έχει σήμερα η κωμόπολη δημιουργήθηκε επί Τουρκοκρατίας, η απελευθέρωση από την οποία έγινε το 1912. 
Στις 16 Ιουλίου 1909 εξελέγη Μητροπολίτης Ελευθερουπόλεως ο επίσκοπος Γερμανός Σακελλαρίδης, ο ο οποίος επέδειξε σημαντική θρησκευτική και εθνική δράση. Για τον λόγο αυτό ο βουλγαρικός κατοχικός στρατός, τον Μάρτιο του 1917, τον συνέλαβε και τον φυλάκισε στο Πράβι όπου τον κρατούσε δέσμιο και τον βασάνιζε επί πεντάμηνο. Τη νύχτα της 5ης προς 6η Ιουλίου του 1917, τον έβγαλαν εκτός της φυλακής του με ισχυρή συνοδεία στρατιωτών, με πρόφαση να τον οδηγήσουν στη Δράμα ή στη Βουλγαρία. Στην πραγματικότητα όμως τον οδήγησαν στο μαρτύριο. Τον κατακρεούργησαν δίπλα σε ένα πηγάδι, μεταξύ των οικισμών Δάτο και Αμυγδαλεώνας των Φιλίππων. Στη συνέχεια τον απαγχόνισαν σε μία λεύκα και ακολούθως άναψαν φωτιά κάτω από σώμα του, μέχρις ότου εξέπνευσε.
Με την ανταλλαγή πληθυσμών εγκαταστάθηκαν Έλληνες της Ανατολικής Θράκης πέριξ του ναού του αγίου Νικολάου. Το 1929 μετονομάσθηκε από Πράβι σε Ελευθερούπολη και τη νέα της ονομασία οφείλει στην κατεστραμμένη από τους Τούρκους έδρα της αρχαίας επισκοπής Ελευθερουπόλεως.
Σήμερα η κωμόπολη αποτελεί την έδρα της ομώνυμης Μητρόπολης, της μίας από τις δύο που υπάρχουν στο νομό Καβάλας.

Διοικητική ιστορία

Η Ελευθερούπολη αποτέλεσε έδρα της Κοινότητας Πραβίου που συστάθηκε στις 20/11/1919, αρχικά υπαγόμενη στον Νομό Δράμας. Το 1924 υπήχθη στο Νομό Καβάλας και στις 05/02/1929 μετονομάσθηκε από Πράβι σε Ελευθερούπολη. Το 1946 η Κοινότητα Ελευθερουπόλεως αναγνωρίζεται σε Δήμο. Το 1999 με την εφαρμογή του προγράμματος Καποδίστριας ο δήμος διευρύνθηκε με την προσάρτηση των μέχρι τότε κοινοτήτων Αμισιανών, Αντιφιλίππων, Κηπίων, Χορτοκοπίου, Κοκκινοχώματος και Χρυσοκάτρου. Ο δήμος Ελευθερούπολης καταργήθηκε το 2010 με την εφαρμογή του προγράμματος Καλλικράτης και η Ελευθερούπολη εντάχθηκε στον νέο δήμο Παγγαίου. Που είναι πρωτεύουσα του δήμου Παγγαίου.

Προσωπικότητες

Διάφορες προσωπικότητες έλκουν την καταγωγή τους από την Ελευθερούπολη και είναι οι εξής: Δέσποινα Βανδή (τραγουδίστρια), Αλέξης Τσίπρας ( καταγωγή μητέρας του) πρωθυπουργός της Ελλάδας και ο τιμημένος με διεθνή βραβεία αρχιμανδρίτης Απόστολος Καβαλιώτης, κληρικός της Μητρόπολης Αλεξανδρουπόλεως και διδάκτωρ Ειδικής Παιδαγωγικής και Ψυχολογίας στο Πανεπιστήμιο Αθηνών.
Επαρχία Μεγαλόπολης

Η επαρχία Μεγαλόπολης ήταν μία από τις τέσσερις επαρχίες του νομού Αρκαδίας και η μεγαλύτερη σε έκταση. Έδρα της ήταν η Μεγαλόπολη. Καταλάμβανε το νοτιοδυτικό τμήμα του νομού.

Διοικητικές μεταβολές

Δημιουργήθηκε αρχικά με την διοικητική διαίρεση του 1833 ως μία από τις πέντε αρχικές επαρχίες του νομού Αρκαδίας. Καταργήθηκε στην συνέχεια με την διοικητική διαίρεση του 1836 η οποία κατήργησε προσωρινά το νομαρχιακό σύστημα και επανασυστάθηκε το 1848. Παρέμεινε αμετάβλητη στην συνέχεια μέχρι το 1997, οπότε και καταργήθηκε με το σχέδιο Καποδίστριας. Με το σχέδιο Καποδίστριας δημιουργήθηκαν στην θέση της οι δήμοι Μεγαλόπολης και Φαλαισίας. Με το σχέδιο Καλλικράτης που ακολούθησε το σχέδιο Καποδίστριας τα εδάφη της επαρχίας αποτέλεσαν πάλι αυτοδιοικούμενη μονάδα ως δήμος Μεγαλόπολης.
Αντιρίξ και Συμφωνίξ

Αντιρίξ και Συμφωνίξ (ισπανικά: Mortadelo y Filemón) είναι ισπανική χιουμοριστική σειρά κόμικς του Φρανθίσκο Ιμπάνιεθ. Ξεκίνησε το 1958 στο περιοδικό Pulgarcito και μέχρι σήμερα, έχουν κυκλοφορήσει 207 άλμπουμ. Πρωταγωνιστές της σειράς είναι δύο γκαφατζήδες μυστικοί πράκτορες της ΘΙΑ (TIA στο πρωτότυπο, παρήχηση της λέξης tia, δηλαδή «θεία», και αναφορά στη CIA), οι περιπέτειες των οποίων βασίζονται κυρίως στο slapstick χιούμορ.
Θεωρείται ένα από τα δημοφιλέστερα ισπανικά κόμικς, καθώς οι πωλήσεις του ανέρχονται στα 150 εκατομμύρια αντίτυπα. Έχει μεταφραστεί σε πολλές γλώσσες, ενώ κυκλοφορεί επίσης στη βασκική και καταλανική γλώσσα. Η σειρά έχει εμπνεύσει τηλεοπτικές σειρές, ταινίες και βιντεοπαιχνίδια.

Στην Ελλάδα

Στα ελληνικά, η μετάφραση σε Αντιρίξ και Συμφωνίξ φανερώνει την προσπάθεια εκμετάλλευσης της μεγάλης φήμης της γαλλικής σειράς Αστερίξ. Αρχικά, το κόμικ έκανε την εμφάνισή του στο περιοδικό Βαβούρα, ενώ αργότερα εκδόθηκαν αυτόνομες σειρές από τις εκδόσεις Όσκαρ Πρες (1987) και Εκδόσεις Παπαχρυσάνθου (1989-1990).
Χωρίς Δόλο

Υπόθεση

Όταν μια δημοσιογράφος, η Μέγκαν Κάρτερ (Σάλι Φιλντ), πληροφορείται τυχαία, ότι η αστυνομία ερευνά την υπόθεση φόνου ενός μαφιόζου κι ότι οι έρευνες αφορούν άμεσα ένα φιλήσυχο επιχειρηματία, το Μάικλ Γκάλαχερ (Πολ Νιούμαν), του οποίου ο πατέρας ήταν μέλος της μαφίας, η φιλοδοξία της σε συνδυασμό με την περιέργεια της την οδηγεί σε λανθασμένα συμπεράσματα. Ο εισαγγελέας (Μπομπ Μπάλαμπαν) που ερευνά την υπόθεση χωρίς αποτέλεσμα, θέλει να παγιδεύσει τον Γκάλαχερ προκειμένου να τον αναγκάσει να του δώσει πληροφορίες και ικανοποιεί την περιέργεια της Κάρτερ δίνοντάς της λανθασμένα στοιχεία. Έτσι η Κάρτερ οδηγείται στη συγγραφή ενός άρθρου που δυσφημίζει τον Γκαλαχερ. Το αρνητικό ύφος του άρθρου αυτού έχει τεράστιο αντίκτυπο τόσο στην προσωπική όσο και στην επαγγελματική ζωή του Γκάλαχερ, ο οποίος ενοχλημένος σπεύδει να βρει την υπεύθυνη και να την αντιμετωπίσει.

Πληροφορίες Παραγωγής

Η μέρα της αρχής των γυρισμάτων πλησίαζε κι ο Σίντνεϊ Πόλακ, σκηνοθέτης της ταινίας δεν είχε ακόμα βρει τον κατάλληλο ηθοποιό για να ενσαρκώσει το ρόλο ενός Ιταλού χονδρεμπόρου, γιο μαφιόζου, που κατηγορείται άδικα για ένα φόνο που δεν διέπραξε. Αρχικά είχε επιλέξει τον Αλ Πατσίνο με τον οποίο είχε συνεργαστεί για την ταινία του 1977 Bobby Deerfield, αλλά ο Πατσίνο εκείνη την περίοδο δεν ήταν διαθέσιμος. Έτσι ο Πόλακ αποφάσισε ν'αναθέσει το ρόλο στον Πωλ Νιούμαν, έχοντας αλλάξει πρωτύτερα την εθνικότητα του πρωταγωνιστή, τον οποίο ονόμασε Μάικλ Γκάλαχερ.
Το σενάριο της ταινίας έγραψε ο Κουρτ Λούντκε ένας πρώην συντάκτης εφημερίδας σε συνεργασία με τον Ντέιβιντ Ρέιφελ. Ο Νιούμαν δήλωσε ότι η ταινία αποτελούσε άμεση επίθεση στην εφημερίδα New York Post, η οποία δημοσίευσε μια φωτογραφία του ηθοποιού την οποία ο Νιούμαν χαρακτήρισε ψεύτικη. Ως απάντηση η εφημερίδα απαγόρευσε την αναφορά στο όνομα του ηθοποιού στις σελίδες της, αφαιρώντας ακόμη και το όνομά του από ταινίες στις οποίες πρωταγωνιστούσε από το πρόγραμμα της τηλεόρασης.
Τα γυρίσματα της ταινίας έγιναν στη Φλόριδα και διήρκεσαν τρεις μήνες κι η ταινία προβλήθηκε το Νοέμβριο του 1981, αποσπώντας κυρίως ευνοϊκές κριτικές. Αποτέλεσε επίσης εμπορική επιτυχία με εισπράξεις της τάξης των 40.716.983 δολαρίων.
Fiat 124

Μηχανικά μέρη

Το αυτοκίνητο στην αρχή εφοδιαζόταν με τετρακύλινδρους σε σειρά κινητήρες OHV 1.2 λίτρων με 60 hp, και 1.4 λίτρων με 70 hp. Οι εκδόσεις κουπέ / σπάιντερ απέκτησαν κινητήρα DOHC 1.4 λίτρων με 90 hp, ενώ αργότερα ακολούθησαν μεγαλύτεροι κινητήρες DOHC 1.6 και 1.8 λίτρων. Ο κινητήρας βρίσκονταν μπροστά και η κίνηση μεταδίδονταν στους πίσω τροχούς. Είχε τετρατάχυτο μηχανικό κιβώτιο, με συγχρονισμό σε όλες τις σχέσεις, και επίσης δισκόφρενα και στους 4 τροχούς.
Ινστιτούτο Σχεδίασης του Ούμεο

Το Ινστιτούτο Σχεδίασης του Ούμεο (Σουηδικά: Designhögskolan i Umeå) είναι εκπαιδευτικό ίδρυμα του Πανεπιστήμιου Ούμεο στην Σουηδία. Ιδρύθηκε το 1989 και είναι σχολή βιομηχανικού σχεδιασμού.
Είναι η μοναδική σχολή στην Σκανδιναβία και περιέχεται στην λίστα των 60 καλύτερων σχολών σχεδίασης του κόσμου του περιοδικού BusinessWeek (στις αξιολογήσεις του 2006, 2007 και 2009) . Το 2010 σε μια άλλη λίστα κατατάχθηκε στις 18 καλύτερες σχολές για βιομηχανικό σχεδιασμό στο κόσμο.  
Το 2011 κατατάχθηκε από την αξιολόγηση του reddot ως το δεύτερο στο είδος στην περιοχή της Ευρώπης και της Αμερικής   ενώ το 2012 πήρε την πρώτη θέση.
Škoda Felicia (1959)

Διάδοχοι

Το Škoda Felicia του 1959 κυκλοφόρησε μαζί με το Octavia, ως η καμπριολέ έκδοσή του. Ουσιαστικά αντικαταστάτης του δεν υπήρξε, ενώ ο διάδοχος του Octavia ήταν το Škoda 1000 MB. Το 1994, το όνομα Felicia επιλέχθηκε εκ νέου σε αυτοκίνητο της Škoda, στο μικρομεσαίο Škoda Felicia.
Κάρολος Αλέξανδρος της Σαξονίας-Βαϊμάρης-Άιζεναχ

Βιογραφία

Ήταν ο μόνος (επιζήσας) γιος του Καρόλου-Φρειδερίκου μεγάλου δούκα της Σαξονίας-Βαϊμάρης-Άιζεναχ και της Μαρίας Παύλοβνας των Σ.Χ.Γκότορπ, κόρης του Παύλου Α΄ αυτοκράτορα της Ρωσίας.
Εκπαιδευτής του έγινε ο Ελβετός λόγιος Φρέντερικ Σόρετ, φίλος του Γιόχαν Βόλφγκανγκ Γκαίτε. Όσο ήταν διάδοχος έκανε στενή φιλία με τη συγγραφέα Φάννυ Λέβαλτ και τον Δανό συγγραφέα και ποιητή Χανς Κρίστιαν Άνντερσεν, αλλά σταμάτησε τη φιλία του με τον τελευταίο με τον Α΄ Πόλεμο για το Σλέσβιχ-Χόλσταϊν το 1849. Στις 8 Ιουλίου 1853 διαδέχθηκε τον πατέρα του και καθυστέρησε την τελετή ανάληψης ως τα γενέθλια του Γκαίτε στις 28 Αυγούστου.
Ο Άντερσεν εκτιμούσε τον Κάρολο-Αλέξανδρο και έγραφε ενθουσιασμένος ότι "είναι αξιαγάπητος και ελκυστικός".
Ιωάννης Μεσολωράς

Βιογραφία

Γεννήθηκε στο χωριό Πεσσάδα της Κεφαλονιάς το 1851. Σπούδασε ως υπότροφος στη Ριζάρειο Σχολή και στη Θεολογική Σχολή του Πανεπιστημίου Αθηνών από όπου αποφοίτησε το 1875. Συνέχισε τις σπουδές του στο εξωτερικό όπου και αναγορεύτηκε διδάκτωρ Θεολογίας στο Πανεπιστήμιο του Τύμπιγκεν (Tübingen) το 1878, ενώ παρακολούθησε και μαθήματα θεολογίας στη Σορβόννη. Επέστρεψε στην Ελλάδα και από το 1875 δίδασκε στη μέση εκπαίδευση ενώ διορίστηκε καθηγητής στη Ριζάρειο Σχολή (1883), υφηγητής συμβολικής (1881) και στη συνέχεια καθηγητής ποιμαντικής, λειτουργικής, ομιλητικής, συμβολικής και κατηχητικής στη Θεολογική Σχολή του Πανεπιστημίου Αθηνών (1898). 
Διετέλεσε κοσμήτορας της Θεολογικής Σχολής σε πέντε ακαδημαϊκά έτη (1899-1900, 1905-1906, 1911-1912, 1916-1917 και 1922-1923) και Πρύτανης του Πανεπιστημίου Αθηνών κατά το ακαδημαϊκό έτος 1915-1916 ενώ το ακαδημαϊκό έτος 1914-1915 διετέλεσε αντιπρύτανης. Παραιτήθηκε από το πανεπιστήμιο το 1923, και έκτοτε ανακηρύχθηκε ομότιμος καθηγητής.
Είχε έντονη κοινωνική και επιστημονική δράση. Είναι μεταξύ των ιδρυτών της Σχολής Απόρων Παιδιών του Φιλολογικού Συλλόγου «Παρνασσός», ενώ δραστηριοποιήθηκε και σε άλλα ιδρύματα, όπως η «Εταιρεία των Φίλων του Λαού» και το «Χατζηκυριάκειο Ορφανοτροφείο Θηλέων». Κόρη του ήταν η Αθηνά Μεσολωρά.
Απεβίωσε το 1942.
Αντρίτσος Σαφάκας

Βιογραφικό

Στις αρχές του 19ου αιώνα ο Σαφάκας ήταν σε αντιπαράθεση με τον Αλή πασά των Ιωαννίνων και το 1806 για να γλυτώσει αναγκάστηκε να καταφύγει στην Λευκάδα. Αργότερα και αφού επέστρεψε στον τόπο του, ήρθε και πάλι σε αντιπαράθεση με τον πασά των Ιωαννίνων και τον Βελή Πασά και τους προσκύνησε μέχρι το 1820 οπότε και τους εγκατέλειψε. Όταν ξέσπασε η επανάσταση προσχώρησε στο στρατόπεδο του Μαυροκορδάτου και κατάφερε να υπερισχύσει των τοπικών του αντιπάλων. Συμμετείχε στην Εθνοσυνέλευση της Επιδαύρου ως πληρεξούσιος της επαρχίας του. Πήρε μέρος στον εμφύλιο και συμμετείχε στις λεηλασίες που έγιναν στην Πελοπόννησο, από τους Ρουμελιώτες. Όταν τα στρατεύματα του σουλτάνου μπήκαν στη Ρούμελη (1826), ο Σαφάκας δήλωσε υποταγή και διορίστηκε αρματολός όμως μετά την παρέμβαση της Διοίκησης επέστρεψε στο στρατόπεδο των επαναστατών μέχρι την πτώση του Μεσολογγίου. Μετά το θάνατο του Καραϊσκάκη και την αποτυχία των επιχειρήσεων των Ελλήνων στην Αττική ο Σαφάκας πέρασε ξανά στο στρατόπεδο των Τούρκων, οδηγήθηκε όμηρος στην Λαμία και στη συνέχεια στα Ιωάννινα από όπου κατάφερε να δραπετεύσει. Προσπάθησε να επιστρέψει στην ορεινή Ναυπακτία αλλά τελικά δολοφονήθηκε από τον αδερφοποίητό του Σωτήρη Στράτο, ο οποίος έστειλε το κεφάλι του στον Κιουταχή(Αύγουστος του 1828).
Εθνική μεσογειακή ομάδα ποδοσφαίρου Ελλάδας

Η Εθνική μεσογειακή ομάδα ποδοσφαίρου Ελλάδας συγκροτείται κάθε 4 χρόνια προκειμένου να μετάσχει στο ποδοσφαιρικό τουρνουά των Μεσογειακών αγώνων. Η σύνθεσή της καθορίζεται σύμφωνα με τους κανονισμούς της Διεθνούς Επιτροπής Μεσογειακών Αγώνων (ΔΕΜΑ), οι οποίοι ουσιαστικά ακολουθούν τις οδηγίες της ΔΟΕ για τη συγκρότηση των ολυμπιακών ομάδων (γνωστών πλέον ως Κ-23) που λαμβάνουν μέρος στα προολυμπιακά και ολυμπιακά τουρνουά. Παλαιότερα ίσχυαν διαφορετικοί κανονισμοί και κατά καιρούς η Ελλάδα μετείχε στους Μεσογειακούς με διάφορες εθνικές ομάδες: την Ερασιτεχνών, την Ελπίδων Κ-21, την Ελπίδων Κ-23 κλπ, ακόμα και την Ανδρών στην πρώτη διοργάνωση το 1951. Το 2018 μετέχει η Εθνική Νέων Κ-18.

Συμμετοχές

Η Ελλάδα απέστειλε την ποδοσφαιρική της εθνική Ανδρών στους Α΄ Μεσογειακούς αγώνες της Αλεξάνδρειας το 1951, όπου και κατέκτησε το χρυσό μετάλλιο. Παράλληλα διεξαγόταν το κύπελλο Φιλίας (της) Ανατολικής Μεσογείου, το οποίο καταργήθηκε έπειτα τριών διοργανώσεων τη δεκαετία του '50, επικαλυπτόμενο από το ευρύτερης συμμετοχής τουρνουά ποδοσφαίρου για τα πλαίσια των αθλητικών Μεσογειακών αγώνων.
Στις επόμενες τέσσερις διοργανώσεις η χώρα δεν πήρε μέρος, αλλά από το 1971 έως το 2009 μετείχε ανελλιπώς. Κατέκτησε την πρώτη θέση σε μία ακόμα περίπτωση, το 1991 στην Αθήνα και ήταν τρίτη το 1997 στο Μπάρι. Δύο φορές προκρίθηκε επίσης στο μικρό τελικό, καταλαμβάνοντας την 4η θέση το 1979 στο Σπλιτ και το 1987 στη Λατάκεια της Συρίας.
Συνολικά η Ελλάδα έχει 13 συμμετοχές σε 18 ποδοσφαιρικές διοργανώσεις Μεσογειακών, χωρίς να λάβει μέρος στην τελευταία το 2013 στη Μερσίνα.

2013

Το 2013, στην Μερσίνα, η Ελλάδα δεν μετείχε στο μεσογειακό ποδοσφαιρικό τουρνουά.
Εθνική Σρι Λάνκα (καλαθοσφαίριση γυναικών)

Συμμετοχή σε διεθνείς διοργανώσεις

Μέχρι σήμερα η Σρι Λάνκα δεν έχει ποτέ λάβει μέρος σε κάποια Ολυμπιακή Διοργάνωση, ούτε σε Παγκόσμιο Πρωτάθλημα. Η πρώτη της συμμετοχή στο Ασιατικό Πρωτάθλημα της FIBA Asia έλαβε χώρα το 1978, ενώ διαθέτει, παράλληλα, δικαίωμα συμμετοχής σε διοργανώσεις της SABA, θυγατρικής της FIBA Asia για την περιοχή της Νότιας Ασίας.  
Επίσης, η Σρι Λάνκα διαθέτει δικαίωμα συμμετοχής στους Ασιατικούς Αγώνες και στους Αγώνες Νότιας Ασίας υπό τη σκέπη της Διεθνούς Ολυμπιακής Επιτροπής.
HMS Beagle

To HMS Beagle ήταν πλοίο του βασιλικού ναυτικού της Βρετανίας, ένα από τα εκατό και πλέον πλοία κλάσης «Τσερόκι» που κατασκευάστηκαν στις αρχές του 19ου αιώνα. Η καθέλκυση του πλοίου έγινε στις 11 Μαΐου 1820 στον Τάμεση και φέρεται να είναι το πρώτο πλοίο που πέρασε κάτω από την παλιά γέφυρα του Λονδίνου. Μιας και δεν υπήρχε καμία άμεση ανάγκη χρήσης του, το Beagle ήταν συνήθως αγκυροβολημένο, αλλά χωρίς ιστούς ή ξάρτια. Στη συνέχεια προσαρμόστηκε ως σκάφος έρευνας και έλαβε μέρος σε τρεις αποστολές.
Το Beagle είναι ιδιαιτέρως γνωστό, καθώς με αυτό ταξίδεψε για πέντε χρόνια ο νεαρός Κάρολος Δαρβίνος, διαμορφώνοντας μέσα από τις έρευνές του το διάστημα αυτό τις ιδέες του περί της εξέλιξης μέσω φυσικής επιλογής.
Βραβείο Τέρνερ

Το Βραβείο Τέρνερ  (Turner Prize) είναι ένα ετήσιο βραβείο που απονέμεται σε εικαστικό καλλιτέχνη από τη Βρετανία, ηλικίας κάτω των 50 ετών. Έλαβε την ονομασία του από τον καλλιτέχνη Τζ. Μ. Γ. Τέρνερ και οργανώνεται από την πινακοθήκη Τέιτ. Η απονομή του γίνεται στην Tate Britain. Από τη θεσμοθέτησή του το 1984 έχει καταστεί το βραβείο με τη μεγαλύτερη δημοσιότητα στο Ηνωμένο Βασίλειο.
2638 Γκάντολιν

Φυσικά χαρακτηριστικά

Τα φυσικά χαρακτηριστικά του Γκάντολιν είναι άγνωστα.
Νησιά Σπράτλυ

Τα νησιά Σπάρτλυ ή Σπάρτλι είναι μια αμφισβητούμενη ομάδα νησιών, νησίδων και 100 υφάλων και ατολλών στη Θάλασσα της Νότιας Κίνας. Το αρχιπέλαγος βρίσκεται στις ακτές των Φιλιππίνων, της Μαλαισίας και του νότιου Βιετνάμ. Ονομάστηκαν από τον Βρετανό αρχηγό της φαλαινοθηρίας του 19ου αιώνα, Ρίτσαρντ Σπράτλυ, ο οποίος αποβιβάστηκε το νησί Σπάρτλυ το 1843. Τα νησιά περιέχουν λιγότερο από 490 στρέμματα φυσικής έκτασης που εκτείνεται σε έκταση άνω των 425.000 τετραγωνικών χιλιομέτρων.
Τα Σπάρτλυ είναι ένα από τα σημαντικότερα αρχιπελάγη στη Θάλασσα της Νότιας Κίνας που περιπλέκουν τη διακυβέρνηση και τα οικονομικά σε αυτό το τμήμα της Νοτιοανατολικής Ασίας λόγω της θέσης τους σε στρατηγικές θαλάσσιες διαδρομές. Τα νησιά δεν έχουν ιθαγενείς κατοίκους, αλλά προσφέρουν πλούσια αλιευτικά πεδία και ενδέχεται να περιέχουν σημαντικά κοιτάσματα πετρελαίου και φυσικού αερίου. Αυτό τα καθιστά σημαντικά για τους διεκδικητές στις προσπάθειές τους να καθιερώσουν διεθνή σύνορα. Ορισμένα από τα νησιά έχουν πολιτικούς οικισμούς, όλα περιέχουν δομές που καταλαμβάνουν στρατιωτικές δυνάμεις από τη Μαλαισία, την Ταϊβάν, την Κίνα, τις Φιλιππίνες και το Βιετνάμ. Επιπλέον, το Μπρουνέι έχει ζητήσει μια αποκλειστική οικονομική ζώνη στο νοτιοανατολικό τμήμα των Σπάρτλυ το οποίο περιλαμβάνει τον ακατοίκητο ύφαλο Λουίζα.
Ιαπωνική Ομοσπονδία Καλαθοσφαίρισης

Λογότυπο

Το λογότυπο της ομοσπονδίας έχει εξελιχθεί με το πέρασμα του χρόνου.
Δήμος Τιθορέας

Κάτω Τιθορέα

Οικονομικό, εμπορικό και εκπαιδευτικό κέντρο του Δήμου καθώς και σιδηροδρομικός κόμβος, όπου το τρένο αποτελεί βασικό μέσο μεταφοράς και σύνδεσης με την Αθήνα (διαδρομή 1 ώρα και 30’) και δίνει τη δυνατότητα του συντομότερου δρόμου για πρόσβαση στα χιονοδρομικά κέντρα του Παρνασσού. Η Κάτω Τιθορέα είναι το διοικητικό κέντρο του Δήμου.

Βελίτσα (Τιθορέα)

Ξεχωρίζει ο παραδοσιακός οικισμός της Τιθορέας με τα πέτρινα σπίτια, το αρχαίο τείχος με το επιβλητικό κάστρο και ο παραδοσιακός νερόμυλος. Το αρχαίο τείχος και το κάστρο της, το ψηφιδωτό δάπεδο του Άη-Γιάννη (3ος – 4ος αιώνας μ.Χ.), το φαράγγι του Καχάλα, ο παλιός νερόμυλος, το αισθητικό δάσος Τιθορέας ενταγμένο στο δίκτυο NATURA 2000, καθώς και τα εκκλησάκια του Αββά Ζωσιμά, Αγιαρσαλή και Άγιος Γεώργιος, η σπηλιά του Οδυσσέα Ανδρούτσου, το πλακωτό της πλατείας του Οδυσσέα Ανδρούτσου και το παλαιοχριστιανικό ψηφιδωτό στον Άγιο Ιωάννη.

Μόδι

Το Μόδι διαθέτει αρχαιολογικά ευρήματα, όπως λουτρό των ρωμαϊκών χρόνων, αρχαίο λατομείο, αλλά και διατηρητέα μνημεία όπως ο Πύργος όπου βρέθηκαν λείψανα ελληνιστικής οχύρωσης, το Αυλάκι, ο Άγιος Αθανάσιος και ο Βυζαντινός ναός της Μεταμόρφωσης του Σωτήρος.

Αγία Μαρίνα

Η Αγία Μαρίνα είναι γνωστή για το μοναστήρι της, που χτίστηκε την πρώτη χιλιετία μ.Χ. και βρίσκεται ψηλά στον Παρνασσό, καθώς και για τις «Γούρνες» (δολίνες), που είναι ένα σπάνιο γεωλογικό φαινόμενο λίγο έξω από το χωριό.

Αγία Παρασκευή

Στα αξιοθέατα του χωριού ανήκουν το παλαιό πέτρινο γεφύρι της Μαγούλας, όπου βρίσκονται ερείπια κεραμικού εργαστηρίου και η εκκλησία της Αγίας Παρασκευής (λειτουργεί κάθε 26 Ιουλίου). Η Αγία Παρασκευή είναι το τελευταίο χωριό του Δήμου και το τελευταίο χωριό του νομού Φθιώτιδας.

Υπηρεσίες και σύλλογοι της περιοχής του δήμου

Στον Δήμο υπάρχουν πολλές δημόσιες υπηρεσίες. Όντας το εμπορικό κέντρο του Δήμου, η Κάτω Τιθορέα έχει καταστήματα που εξυπηρετούν τις ανάγκες όλων των κατοίκων. Στο Δήμο Τιθορέας υπάρχουν σύλλογοι και θεσμοί με ιστορία, όπως ο Σύλλογος Γυναικών, που κάθε χρόνο διοργανώνει πολιτιστικά δρώμενα, το μοναδικό περιοδικό της περιοχής,  η «Μαθητική Ηχώ», που εκδίδεται κάθε χρόνο από τους μαθητές του Γυμνασίου-Λυκείου Κ.Τ. από το 1985. Το 2006 δημιουργήθηκε η Ελληνική Διασωστική Ομάδα Παρνασσού. Έχοντας την έδρα της στο Μόδι, η εθελοντική αυτή ομάδα έχει σαν στόχο την προστασία των κατοίκων και του περιβάλλοντος από ανθρωπογενείς και φυσικές καταστροφές, καθώς και την προσφορά βοήθειας σε οποιοδήποτε τομέα του τοπικού πολιτισμού.
Direzione Investigativa Antimafia

Ιστορία

Η DIA ιδρύθηκε με τον νόμο της 30ής Δεκεμβρίου του 1991 n. 410, μετά την εντατικοποίηση του αγώνα κατά της μαφίας, η οποία οδήγησε στον θάνατο του δικαστή Τζιοβάνι Φαλκόνε, κύριου εμπνευστή και υποστηρικτή του, και δημιουργήθηκε με τα διατάγματα εκτάκτου ανάγκης κατά τη διάρκεια της Ζ΄ κυβέρνησης Αντρεότι και του υπουργού Δικαιοσύνης Κλαούντιο Μαρτέλι. Ταυτόχρονα δημιουγήθηκε η `Ύπατη Αρμοστεία για την καταπολέμηση της μαφίας (Alto Commissariato per la lotta alla mafia).
Δημιουργήθηκε λίγο πριν από την Εθνική Διεύθυνση κατά της Μαφίας (Direzione Nazionale Antimafia), με επικεφαλής τον Εθνικό Εισαγγελέα κατά της Μαφίας (Procuratore Nazionale Antimafia), και την Περιφερειακή Διεύθυνση κατά της Μαφίας, εξαπλώθηκε σε όλη την εθνική επικράτεια σε 26 εφετεία. Πρώτος επικεφαλής της DIA υπήρξε ο Γενικός Διοικητής του Σώματος των Καραμπινιέρων Τζουζέπε Ταβορμίνα.

Δραστηριότητα

Στον τομέα της κατάσχεσης περιουσιακών στοιχείων, μεταξύ 1992 και 2011, κατασχέθηκαν αντικείμενα πάνω από 12 δισεκατομμύρια ευρώ και ποσά ύψους 2 δις ευρώ.
Επιπλέον, από το 1992 έως το 2011, συνελήφθησαν περίπου 9.400 άτομα, ύποπτα για συμμετοχή στη μαφία.

Έμβλημα

Το Έμβλημα της DIA χρησιμοποιείται κυρίως ως ακολούθως:
Shake It Up

Περιγραφή

Η σειρά ακολουθεί τις ζωές δύο έφηβων κοριτσιών από το Σικάγο, της Σίσι Τζόουνς (Μπέλα Θορν) και της Ρόκι Μπλου (Zendaya), οι οποίες είναι κολλητές και μοιράζονται την ίδια αγάπη για το χορό. Με τη βοήθεια του μεγαλύτερου αδελφού της Ρόκι, Τάι (Ρόνσον Φέγκαν) και του κολλητού του, Ντους (Άνταμ Ιριγκόγιεν) τα δύο κορίτσια καταφέρνουν να εμφανιστούν ως χορεύτριες στην εκπομπή "Shake It Up, Chicago!", κάνοντας ένα μέρος του ονείρου τους, πραγματικότητα.
Η Σίσι και η Ρόκι προσπαθούν να διαμορφώσουν τη κοινωνική τους θέση στο σχολείο και να γίνουν πιο δημοφιλείς. Επίσης, συχνά παρακολουθούν τον μικρότερο αδελφό της Σίσι, Φλιν (Ντέιβις Κλέβελαντ) ενώ έρχονται σε σύγκρουση με τα αντιπαθητικά αδέλφια Γκούντερ (Κέντον Ντούτι) και Τίνκα (Καρολίν Σάνσαϊν), οι οποίοι είναι και αυτοί φιλόδοξοι χορευτές του σχολείου.
Ύπνος (Μουσείο του Πράδο)

Περιγραφή

Το μαρμάρινο άγαλμα βρέθηκε σπασμένο και συγκολλήθηκε. Λείπουν ο αριστερός βραχίονας και το δεξί χέρι από τον αγκώνα. Φέρει λίγες φθορές στο αριστερό μηρό. Εικονίζει τον θεό Ύπνο που σπεύδει με γοργό βήμα αιωρούμενος, ενώ έχει το βλέμμα στραμμένο προς τους κατοίκους της γης. Κρατούσε στο δεξί ένα κέρας, από το οποίο εκρέει το δώρο της ευεργετικής νυκτερινής ανάπαυσης. Στο αριστερό κρατούσε μια παπαρούνα. Στους κροτάφους του έχει φτερά.
Ταυλάντιοι

Οι Ταυλάντιοι ήταν ένα σύνολο φυλών των Ιλλυριών. Σύμφωνα με την Ελληνική Μυθολογία, ο Ταύλας, ένας από τους έξι υιούς του Ιλλυριού, ήταν ο επώνυμος πρόγονος των Ταυλαντίων. Κατοικούσαν στις αδριατικές ακτές της Ιλλυρίας (σημερινή Αλβανία), γειτονεύοντας με την πόλη της Επιδάμνου (σημερινό Δυρράχιο). Η συγκεκριμένη φυλή διαδραμάτισε σημαντικό ρόλο στην ιλλυρική ιστορία του 4ου-3ου αιώνα π.Χ., κατά την περίοδο εξουσίας του Βασιλέα Γλαυκία (335 π.Χ.- 302 π.Χ.).
Δενθηλήτες

Οι Δενθαλήται, Δενθελήται και Δενθηλάται ήταν «έθνος Θρακικόν» κατά τον Στέφανο τον Βυζάντιο. Το μεγαλύτερο μέρος της φυλής αυτής κατοικούσε στην βορειότατη Μακεδονία, κοντά στο Στρυμόνα, βορειότερα των Σιντών, καθώς και δυτικά του Αίμου, και μία μοίρα τους στην υπό τον Αίμον ανατολική Θράκη. 
Οι Δανθαλήτες ήταν πολεμικότατη φυλή. Ο Φίλιππος αφού πέρασε δια μέσου της Θράκης εξεστράτευσε κατά των Οδρυσών, των Βησσών και των Δανθαλητών, οι οποίοι ήταν τα μαχιμότερα Θρακικά φύλα της εποχής εκείνης. 
Οι Δανθαλήται ως επί το πλείστον ήταν αργότερα φίλοι και σύμμαχοι των Ρωμαίων.
Ο Κράσσος υποστηρίζε τον τυφλό βασιλιά των Δανθαλητών Σιτάν και φοβούμενος για την τύχη της Μακεδονίας, αντεπεξήλθε κατά των Βασταρνών και Σκυθών, τους συνέτριψε, και τους εξεδίωξε αμαχητί από την Μακεδονία. Ακολούθως εισέβαλε στην Μυσία, την οποία λεηλάτησε. 
Η χώρα των Δανθαλητών, που περιελάμβανε τα δυτικότερα του Αίμου και προς νότο μέρη της άνω και κάτω Μοισίας, αποτέλεσε μία από τις ρωμαϊκές στρατηγίες της Θράκης, την Δανθηλητική 106. 
Παρ'όλα αυτά οι Δανθαλήτες, αν και ήταν συνήθως σύμμαχοι των Ρωμαίων, βοηθούμενοι από τους Σκορδίσκους επαναστάτησαν κατά των Ρωμαίων επί Αυγούστου Καίσαρα και κυρίευσαν και λεηλάτησαν την Μακεδονία.
Μιλικόβιτσι (Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!